[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 27.6.2007

SEC(2007) 862

РАБОТЕН ДОКУМЕНТ ЗА СЛУЖИТЕЛИТЕ НА КОМИСИЯТА

Приложение към СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ Към общи принципи на гъвкавата сигурност Обобщение на оценката на въздействието ОБОБЩЕНИЕ НА ОЦЕНКАТА НА ВЪЗДЕЙСТВИЕТО {COM(2007) 359 окончателен}{SEC(2007) 861}

РЕЗЮМЕ

Настоящата оценка придружава Съобщението относно гъвкавата сигурност, прието от Комисията на 27 юни 2007 г. в отговор на искането, отправено от страна на пролетното заседание на Европейския съвет от 2006 г. С оглед подготовката на съобщението Комисията разгърна широки консултации, в т. ч. обсъждане в Комитета по заетостта и редица прояви с участието на държави-членки, членове на Европейския парламент, социални партньори, неправителствени организации и други партньори.

Подходът на гъвкавата сигурност е широкообхватна концепция, при която в едно предварително обмислено действие се съчетават и синхронизират редица политики. Част от тези интервенции са промените в регулаторната рамка на договорните отношения, в начина, по който се осъществяват обучението през целия живот и активните политики на пазара на труда и по който работят системите за социална сигурност (вж. каре 5). Гъвкавата сигурност е част от Лисабонската стратегия за растеж и заетост и интегрираните насоки и допринася за постигането на целите на Европейската стратегия за заетост за повече и по-добри работни места, по-висока производителност и качество на труда и по-добро социално сближаване.

Обосновката на подхода на гъвкавата сигурност е в това, че за да бъдат постигнати целите на Стратегията за растеж и заетост и успоредно на това във време на глобализация и застаряване на населението да бъде запазен и модернизиран европейският социален модел и неговите ценности, от основно значение е да бъдат разработени политики, които едновременно работят по проблемите на гъвкавостта на трудовите пазари, организацията на труда и трудовите отношения, сигурността на заетостта и социалната сигурност.

В настоящата оценка на въздействието са разгледани три възможности. Първата подложена на анализ възможност е: „Без допълнителни действия от страна на ЕС“ . Нейният избор би довел до това много от настоящите проблеми на трудовите пазари на ЕС, посочени в Лисабонската стратегия, да не получат внимание, особено що се отнася до сегментираните пазари на труда, трайната безработица и по-общо приспособяването към глобализацията и промяната. В съответствие със становищата на всички държави-членки и на основните заинтересовани страни, вариантът, при който допълнителни действия от страна на ЕС не се предприемат, не беше избран.

Вторият вариант е: „Комплексно законодателство относно гъвкавата сигурност на равнище ЕС“. Този вариант е нереалистичен, както поради това, че политически е свързан със субсидиарността и пропорционалността, така и поради сложността, присъща на подхода на гъвкавата сигурност. Поради това въздействието му не е специално анализирано. Третият вариант е: „Подход на гъвкавата сигурност чрез отворения метод на координация“ . При него се утвърждава интегриран подход, обхващащ договорната уредба, надеждните системи за обучение през целия живот, активните политики на пазара на труда и модерните системи за социална сигурност. Вместо да им се предлага унифицирана политика, държавите-членки ще приемат общи принципи и различни пътеки.

В заключение оценката на въздействието посочва, че третият вариант е най-добрият избор. При него между Комисията, държавите-членки и останалите заинтересовани страни ще стартира процес на оформяне на политика, който попада изцяло в рамките на Лисабонската стратегия и отворения метод на координация . Този подход ще спомогне за намаляване на сегментацията, трайната безработица и като цяло ще подобри приспособимостта към глобализацията. Ще се даде и принос към постигане целите на Лисабонската стратегия за повече и по-добри работни места, по-висока производителност и качество на труда и подобрено социално сближаване. Въздействието на гъвкавата сигурност ще зависи по-точно от това как държавите-членки ще определят своите пътеки и как ще бъдат проведени политиките. Тъй като гъвкавата сигурност попада като цяло в обхвата на Лисабонската стратегия, нейният мониторинг, преглед и оценка ще преминат в същата рамка.